Kristína Bourbonská

náhľad|Znak Kristíny Bourbonskej.
náhľad|Kristína Bourbonská

**Kristína Bourbonská** (* 10. február 1606, Paríž – † 27. december 1663, Turín) bola savojská vojvodkyňa a sestra Ľudovíta XIII. Po skone jej manžela Viktora Amadea I. Savojského roku 1637 prevzala do roku 1648 regentstvo v Savojsku za svojich maloletých synov.

## Francúzska princezná
Narodila sa v Palais du Louvre v meste Paríž. Bola tretím dieťaťom a zároveň druhou dcérou francúzskeho kráľa Henricha IV. a jeho druhej manželky Márie Medicejskej. Jej staršími súrodencami boli neskorší francúzsky kráľ Ľudovít XIII. a Izabela Bourbonská. Kristína bola zároveň švagrinou kráľa Filipa IV. Španielskeho prostredníctvom sestry Izabely a Karola I., ako kráľa Anglicka a to príbuzenstvom sestry Henriety.

Po sobáši staršej sestry Izabely so španielskym kráľom Filipom, dostala Kristína titul najstaršej kráľovej (nevydatej) dcéry, *Madame Royale*. Keď sa však sama vydala, pripadol tento titul jej mladšej sestre Henriete Márii.

## Princezná Piemontu
Svadba s Viktorom Amadeom I. Savojským sa uskutočnila dňa 10. februára roku 1619 v Louvri. Od roku 1619 až do čias, než sa jej manžel stal vojvodom, bola známa ako *Princezná Piemontu*. Kristína prinesla so sebou do Savojska vzdelanosť a kultúru francúzskeho dvora. Neskôr žila v *Palazzo Madama*, ktorý nechala prestavať. Chcela si tiež privlastniť *Vigna di Madama Reale*, starú rezidenciu svojho švagra Mórica Savojského.

So svojou sestrou Henrietou Máriou, manželkou Karola I. Stuarta, súperila v nádhere svojho dvora. Podporovala svojho manžela v nárokoch na Cyperský a Jeruzalemský trón. Zároveň sa netajila tým, že by bola radšej kráľovnou než vojvodkyňou. Mala v pláne taktiež savojské vojvodstvo premeniť na malé Francúzsko.

## Vojvodkyňa a regentka Savojska
Viktor Amadeus sa stal vojvodom po smrti svojho otca dňa 26. júla roku 1630. Keď však Viktor Amadeus roku 1637 skonal, stala sa Kristína regentkou za svojho maloletého syna Františka Hyacinta a po jeho smrti aj za svojho druhého syna, Karola Emanuela II. Spolu s jej francúzskym okolím viedla spory o moc s princom Móricom a jeho mladším bratom Tomášom Františkom Savojským. Po skone Františka Hyacinta začali obaja bratia s podporou Španielskeho impéria viesť ozbrojený konflikt a to *Piedmontskú občiansku vojnu*, keď sa proti sebe postavili dve znepriatelené strany a to *principisti*, ktorí podporovali princa, pričom proti nim stáli *madamisti*, ktorí stáli na strane samotnej Kristíny. Tá bola povestná svojou rozmarnosťou a množstvom milencov.

Po štyroch rokoch ozbrojených bojov, vďaka vojenskej podpore Francúzskeho kráľovstva, Kristína zvíťazila. Keď bol roku 1642 podpísaný mier, oženil sa Móric so svojou štrnásťročnou neterou Lujzou Kristínou. Pred sobášom sa však musel sa vzdať hodnosti kardinála a požiadať pápeža Pavla V. o oslobodenie. Po svadbe sa Móric stal zároveň guvernérom Nice.

Kristína zostala regentkou až do nadobudnutia plnoletosti syna Karola Emanuela roku 1648. Potom žila pokojný súkromný život a udržiavala vzťahy s francúzskym vyslancom Marinim, so svojím švagrom Mauriziom a taktiež grófom Filipom d'Aglié, dielnym, učeným a odvážnym mužom, ktorý jej zostal verný po celý svoj život. Podporovala svojho syna Karola Emanuela II. ku svadbe s jeho sesternicou Františkou Magdalénou Orleánskou. Tá bola najmladšou preživšou dcérou Kristíninho brata Gastona. Sobáš sa uskutočnil dňa 3. apríla roku 1663.

Kristína skonala dňa 27. decembra 1663 vo veku 57 rokov v *Palazzo Madama* v Turíne. Bola pochovaná v bazilike Sant'Andrea vo Vercelli. Prežila štyri zo svojich siedmich detí.

Jej nevesta Františka Magdaléna zomrela v januári roku 1664 a Kristínin syn sa oženil so svojou ďalšou príbuznou, Máriou Johannou Savojskou. Mária porodila Viktora Amadea II., ktorý sa zosobášil s ďalšou francúzskou princeznou, Annou Máriou Orleánskou. Sedemnásť rokov po Kristíninej smrti sa jej vnučka Viktória Bavorská, tretia dcéra Henriety Adely Savojskej, vydala za Ľudovíta Francúzskeho. Ten bol vnuk Kristíninho staršieho brata. Kristína sa tak stala priamym predchodcom španielskej vetvy Bourbonov cez Viktóriinho druhého syna Filipa V.

Jedným z Kristíniných potomkov je aj modelka a herečka Brooke Shieldsová.

## Potomkovia
# mŕtvo narodený syn (*/† 1621)
# Ľudovít Amadeus (* 1622 – † 1628)
# Lujza Kristína (* 27. júl 1629 – † 14. máj 1692);
#: ⚭ 1642 Móric Savojský
# František Hyacint, vojvoda savojský (* 14. september 1632 – † 4. október 1638)
# Karol Emanuel II., vojvoda savojská (* 20. jún 1634 – † 12. jún 1675);
#: ⚭ 1663 Františka Magdaléna Orleánska
#: ⚭ 1665 Mária Johanna Savojská
# Margaréta Jolana (* 15. november 1635 – † 29. apríl 1663);
#: ⚭ 1660 Ranuccio II. Farnese ; parmský vojvoda
# Henrieta Adela (* 6. november 1636 – † 18. marec 1676);
#: ⚭ 1652 Ferdinand Maria Bavorský ; bavorský kurfirst
# Katarína Beatrix (* 6. november 1636 – † 26. august 1637)

## Vývod z predkov

## Iné projekty

## Zdroj

Kategória:Úmrtia 27. decembra
Kategória:Úmrtia v 1663
Kategória:Narodenia 10. februára
Kategória:Narodenia v 1606
Kategória:Regentky
Kategória:Francúzske princezné
Kategória:Savojskí
Kategória:Bourbonovci